### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har reserveret ca. 15,2 mio. kr. til etablering af 24 nye demensegnede plejeboliger i tilknytning til Rørmosecentret, til ombygning og renovering af ledigblevne lokaler efter udflytningen af "Genoptræning" og den udkørende pleje fra Rørmosecentret samt til etablering af en sansehave ved Rørmosecentret. Styregruppen, som blev nedsat til at udarbejde kravspecifikationer til de nævnte opgaver, fremlægger hermed henholdsvis en vision for etablering af demenslandsbyen "Rørmosen" samt kravspecifikationer til anlægsopgaverne.

## Indstillinger

Styregruppen indstiller,

1. at "vision om udvikling af Rørmosecentret til en demenslandsby" godkendes
2. at "kravspecifikationer vedr. anlægsarbejder på Rørmosecentret" godkendes
3. at projekteringen af ombygningen og gennemførelsen af de ledigblevne lokaler igangsættes i august 2022, således at lokalerne kan ibrugtages omkring årsskiftet
4. at projektering og etablering af oplevelses- og sansehavens fase 1 igangsættes i august 2022, således at haven kan ibrugtages i foråret 2023
5. at projektering, udbud m.v. af byggeriet af 24 nye demensegnede boliger igangsættes igangsættes i august 2022 - med forventet indflytning i 2024.

## Behandling

Ældre- og Sundhedsudvalget, Økonomiudvalget, Kommunalbestyrelsen.

## Sagsfremstilling

[adresse] "Rørmosecentret" har, på grund af det stigende behov for demensegnede plejeboliger, gennem de seneste år været igennem en transitionsproces fra somatisk til demensplejecenter, så alle centrets beboere i dag har en diagnose med middelsvær til svær demens. Behovet for demensegnede plejeboliger forventes fortsat at stige de kommende år.

Kommunalbestyrelsen har på den baggrund besluttet at etablere 24 nye demensegnede plejeboliger i tilknytning til Rørmosecentret. Da der ligeledes bliver et antal lokaler ledige i centret ved den udkørende plejes udflytning til [adresse], Gørlev og genoptræningens flytning til nye lokaler på [adresse] i Høng og der har været et ønske om at etablere en såkaldt sansehave ved Rørmosecentret, blev der nedsat en styregruppe, som fik til opgave at udarbejde en kravspecifikation for 24 nye plejeboliger, ny anvendelse af de ledigblevne lokaler samt en sansehave.

Styregruppen indledte sit arbejde med, sammen med et antal medarbejdere fra Rørmosecentret, Nyvangsparken og administrationen, at tage på en inspirationstur til Svendborg Demensby, "Bryghuset", der, som det første demensplejecenter i [adresse], er opbygget efter principper om at beboerne i videst muligt omfang skal have opfyldt sine behov indenfor demensbyens rammer, herunder at kunne bevæge sig frit ind og ud af bygningen.

Notatet "Vision om udvikling af Rørmosecentret til en demenslandsby" er udarbejdet under inspiration af besøget på "Bryghuset" og er opbygget omkring værdierne "frihed", "fleksibilitet", "værdighed", "selvbestemmelse" og "tryghed", om at beboerne i videst muligt omfang kan have et liv hvor sanserne bliver påvirket og hvor livet kan opleves - uanset i hvor fremskreden demenssygdommen er.

Kravspecifikationerne til anlægsprojekterne er udarbejdet ud fra visionen.

Sansehaven foreslås etableret som en oplevelses- og sansehave, der, når den står færdig, omkranser hele bygningsmassen og afskærmer bygningen så beboerne vil kunne bevæge sig frit ud og ind af bygningen uden at der er behov for overvågning. Der vil kun være en indgang til huset fra omverdenen - og den vil i videst muligt omfang kunne overvåges fra kontorarbejdspladserne.

Projektering og anlæg af sansehavens fase 1 foreslås igangsat i august 2022 med ibrugtagning i foråret 2023. 2. fase foreslås gennemført i forbindelse med færdiggørelsen byggeriet af de 24 nye boliger.

De ledigblevne lokaler foreslås anvendt til

* etablering af nye faciliteter for beboerne (café, frisør-, manicure- & peticuresalon, gymnastik- og motionsfaciliteter, udvidelse af nuværende fællesrum
* udvidelse af dagcenterfaciliteterne
* yderligere kontorfaciliteter til personalet på Rørmosecentret
* møde- og undervisningsfaciliteter for ældre- og sundhedspersonalet - ikke kun for Rørmosecentrets medarbejdere

Projektering og ombygning/renovering af de ledigblevne lokaler foreslås ligeledes igangsat i august 2022 til forventet ibrugtagning ved årsskiftet 2022/2023.

Kravene til de 24 nybyggede demensegnede plejeboliger er bl.a.:

* at de arkitektonisk skal være i harmoni med den eksisterende bebyggelse
* i et plan
* understøtte visionen om en demenslandsby
* at boligerne maximalt, inklusive fællesarealer maximalt må være på 65 kvm
* at boligerne skal være på 2 rum (gerne adskilt af en fleksibel væg, der kan flyttes eller fjernes) samt toilet & bad. Desuden skal der være minikøkken i alle boliger.
* at alle boliger skal have "hovedindgang" fra fællesarealet og at beboerne fra ethvert sted i fællesarealet skal have udsyn til egen hovedindgang.

Der kan maximalt bygges for ca. 25.000 kr. pr. kvm., hvilket kan skabe udfordringer i en tid med stigende inflation og en ophedet bygge- og anlægsbranche.

Andreas Holm er ikke omfattet af anlægsloftet.

Projektering af nybyggeriet foreslås igangsat i august 2022 - med forventet indflytning i 2024.

## Økonomiske konsekvenser

Kommunalbestyrelsen har reserveret 15.192.200 kr. (2023-priser) i anlægsbudgettet til de kommunale udgifter i forbindelse med etablering af 24 nye plejeboliger, ombygning af ledigblevne lokaler samt etablering af sansehave. Omkostningerne til de beskrevne anlægsprojekter skønnes at være 17.096.200 kr.

### Sagens forløb

07-06-2022 Ældre- og Sundhedsudvalget

Anbefales.

Sendes til orientering for Seniorrådet.

15-06-2022 Økonomiudvalget
Anbefales.